stanford-oval/wikipedia huggingface dataset:
Abbey Road (albumi)
Historia > Äänitykset

Yhtye varasi käyttöönsä EMI:n kakkosstudion koko heinäkuuksi ja elokuun alkuviikoiksi. Ensimmäisinä viikkoina paikalla olivat Martinin lisäksi vain McCartney, Harrison ja Starr, sillä Lennon oli joutunut Skotlannissa pieneen auto-onnettomuuteen ja toipui paikallisessa sairaalassa. Sillä välin muut jäsenet hioivat McCartneyn ja Harrisonin kappaleita ja äänittivät osuuksiaan. Starr oli saanut käyttöönsä uudet rummut, minkä ansiosta hänen soittonsa albumilla on aiempia albumeja monipuolisempaa ja energisempää. Äänityksissä myös käytettiin 8-raitaista laitteistoa aiemman 4-raitaisen sijaan.
Lennon ja Yoko Ono liittyivät äänityksiin 9. heinäkuuta. Ono seurasi äänityksiä paikalle tuodusta sängystä ja jakeli sieltä ehdotuksiaan ja mielipiteitään, joita muut kuin Lennon eivät kaivanneet. Kitkaa Lennonin ja McCartneyn välillä aiheutti myös McCartneyn kappale ”Maxwell’s Silver Hammer”, jota erityisesti Lennon vihasi, eikä siksi osallistunut sen äänityksiin. Lennon toi äänityksiin kappaleensa ”Come Together”, ”Sun King”, ”Because”, ”I Want You (She’s So Heavy)” ja ”Polythene Pam”, jotka ovat sanoituksiltaan tyypillisen lennonmaisen erikoiset ja niukat. Lennonin työskentelyyn, käyttäytymiseen ja sanoituksiin vaikutti hänen heroiiniriippuvuutensa. Lennon halusi aluksi kaikki omat kappaleensa albumin toiselle puoliskolle ja kaikki McCartneyn kappaleet ensimmäiselle puoliskolle. Näin ei kuitenkaan lopulta tehty, vaan toiselle puoliskolle laitettiin sikermä, joka päättyi kappaleeseen ”The End”.
Albumin teon aikana kitaristi George Harrison nosti entisestään profiiliaan lauluntekijänä. Harrison kirjoitti Abbey Roadille kaksi kappaletta: "Something", joka myös julkaistiin albumin singlen A-puolena ja jonka Harrison kirjoitti vaimonsa Pattie Boydin innoittamana, sekä "Here Comes the Sun", joka on iloinen ja tahtilajiltaan intialaisittain vaihteleva kappale.
Kappaleella ”The End”  on Ringo Starrin koko uran ainoa rumpusoolo. Starr vihasi rumpusooloja, ja hänet jouduttiin maanittelemaan sen soittamiseen. Kappale ”Octopus’s Garden” on Starrin kirjoittama ja laulama, mutta Harrison auttoi kappaleen teossa.
Paul McCartneyn kädenjälki on albumilla vahvasti kuultavissa. McCartney teki albumille muun muassa kappaleet "Oh Darling!", "Maxwell's Silver Hammer" ja "You Never Give Me Your Money". Tunnetuimpia McCartneyn töistä albumilla on Abbey Road -sikermä, joka koostuu monesta McCartneyn ja Lennonin kirjoittamasta lyhyestä kappaleesta. McCartney muokkasi 30. heinäkuuta sikermän yhtenäiseksi. Aluksi kappale ”Her Majesty” oli sikermän neljäntenä kappaleena, mutta koska se ei McCartneyn mielestä sopinut mukaan, hän heitti sen pois. Studioinsinööri John Kurlander kuitenkin säilytti kappaleen ja liitti sen masternauhan loppuun.
Lennon, McCartney, Harrison ja Starr viimeistelivät albumin yhdessä studiolla 21. elokuuta 1969. Tämä sessio jäi viimeiseksi kerraksi kun nelikko työskenteli studiossa yhdessä. George Martinin ja George Harrisonin mukaan kaikilla oli äänitysten loputtua se tunne, että albumi jäisi yhtyeen viimeiseksi, kuten se jäikin.
Historia > Nimi ja kansi

Albumin nimen "Abbey Road" keksi Ringo Starr. Hän sai myös ajatuksen sen kansikuvasta, joka kuvattaisiin Abbey Roadin studioiden edustan suojatiellä. Kuvan otti skotlantilainen valokuvaaja Iain MacMillan aamupäivällä 8. elokuuta.
Albumin kansi on yksi kuuluisimmista levynkansista. Kannessa The Beatlesin jäsenet kävelevät Abbey Road Studiosin edessä sijaitsevan suojatien yli. Ensimmäisenä suojatien yli kävelee kokovalkoisessa asussa John Lennon, jota seuraavat Ringo Starr, Paul McCartney ja George Harrison. Harrisonia lukuun ottamatta muut yhtyeen jäsenet ovat pukeutuneet pukuihin. Harrisonilla on kuvassa farkkuasu. Kannessa ei ole yhtyeen eikä albumin nimeä.
Kannessa kiinnitettiin huomiota erityisesti siihen, että Paul McCartney kävelee kuvassa paljain jaloin ja eri tahtiin kuin muut. Tämä yhdistettiin Paul on kuollut -salaliittoteoriaan. Salaliittoteoriaa vahvisti myös kuvassa taustalla olevan Volkswagen Kuplan rekisteritunnus LMW 28IF. "If" on englanniksi jos, ja McCartney olisi salaliittoteorian mukaan kansikuvan ottoaikana 28-vuotias "jos eläisi". Todellisuudessa McCartney oli kuvaushetkellä 27-vuotias.
Historia > Julkaisuhistoria

| 0 | 1 | 2 | 3 |
| --- | --- | --- | --- |
| Valtio | Päivä | Levy-yhtiö | Formaatti |
| Iso-Britannia | 26. syyskuuta 1969 | Apple Records | LP |
| Yhdysvallat | 1. lokakuuta 1969 | Apple, Capitol Records | LP |
| Maailmanlaajuinen uudelleenjulkaisu | 10. lokakuuta 1987 | Apple, Parlophone, EMI | CD |
| Japani | 11. maaliskuuta 1998 | Toshiba-EMI | CD |
| Japani | 21. tammikuuta 2004 | Toshiba-EMI | Uudelleenmasteroitu LP |
| Maailmanlaajuinen uudelleenjulkaisu | 9. syyskuuta 2009 | Apple, Parlophone, EMI | Uudelleenmasteroitu CD |
| Maailmanlaajuinen uudelleenjulkaisu | 27. syyskuuta 2019 | Apple, Universal Music Group International | Uudelleenmiksattu, monessa muodossa |
Kappaleet

Kaikki kappaleet kirjoittaneet John Lennon ja Paul McCartney, ellei toisin mainita.
| --- | --- |
 A-puoli Come Together – 4.20  Something – 3.03 (säv. George Harrison)  Maxwell’s Silver Hammer – 3.27  Oh! Darling – 3.26  Octopus’s Garden – 2.51 (säv. Richard Starkey)  I Want You (She’s So Heavy) – 7.47 :  B-puoli Here Comes the Sun – 3.05 (säv. George Harrison)  Because – 2.45  You Never Give Me Your Money – 4.02  Sun King – 2.26  Mean Mr. Mustard – 1.06  Polythene Pam – 1.12  She Came in Through the Bathroom Window – 1.57  Golden Slumbers – 1.31  Carry That Weight – 1.36  The End – 2.19  Her Majesty – 0.23
Kappaleet > A-puoli

Albumin aloituskappale ”Come Together” on Lennonin kappale, jossa on surrealistiset sanat ja R&B-vaikutteita. Kappale sai innoituksensa, kun Lennonia pyydettiin tekemään laulu LSD-guru Timothy Learyn kuvernöörinvaalikampanjaan.
”Something” on George Harrisonin tekemä balladi. Se julkaistiin myös singlenä, joka nousi listaykköseksi Yhdysvalloissa.
”Maxwell's Silver Hammer” on Paul McCartneyn kepeä vaudevilletyylinen kappale, joka kertoo miehestä joka murhaa ihmisiä vasaralla. Muut yhtyeen jäsenet eivät tätä kappaletta arvostaneet, varsinkaan kun McCartney teetti siitä lukemattomia ottoja.
”Oh! Darling” on McCartneyn rock and roll -rakkauslaulu, jonka hän laulaa tarkoituksellisen raa'alla äänellä.
”Octopus’s Garden” on Ringo Starrin kirjoittama meriaiheinen fantasialaulu "mustekalan puutarhasta". Starr kertoi haaveilleensa tuolloin pääsevänsä merenpinnan alle pakoon kaikkea. Harrison avusti häntä kappaleen tekemisessä.
”I Want You (She’s So Heavy)” on Lennonin pitkä ja raskassointinen bluesvaikutteinen laulu, jonka sanoitukset kertovat hänen tunteistaan vaimoaan Yokoa kohtaan.
Kappaleet > B-puoli

B-puolen aloittaa Harrisonin kepeä ja iloinen ”Here Comes the Sun”. Harrisonia oli innostanut se, kuinka hän oli keväällä 1969 vihdoin päässyt vapaaksi raskaista liikepalavereista Apple Recordsiin liittyen.
Lennon sai kappaleeseen ”Because” inspiraation kun Yoko Ono oli soittanut Beethovenin ”Kuutamosonaattia” pianolla. Lauluharmonioita on kolminkertaisesti, joten ääniä kuuluu yhteensä yhdeksän.
B-puolen kolmannesta kappaleesta alkaa kahdeksan kappaleen sikermä, jonka kappaleet nivoutuvat toisiinsa. Sikermän aloittaa McCartneyn musiikillisesti monimuotoinen ”You Never Give Me Your Money”, jonka sanoitusten on katsottu viittaavan yhtyeen sisäisiin jännitteisiin. Seuraavat kolme kappaletta ovat Lennonin tekemiä. Unenomaisen ”Sun Kingin” sanoitus sisältää satunnaisia espanjankielisiä sanoja sekä yhden piilotetun liverpoolilaisen törkeyden. ”Mean Mr. Mustard” on kertomus vanhasta kitupiikistä. Laulu lyhennettiin albumia varten neljästä minuutista yhteen minuuttiin. "Polythene Pam” on rokkaava kappale, jolla Lennon laulaa korostetulla Liverpoolin aksentilla. McCartneyn ”She Came In Through the Bathroom Window” perustuu tositapahtumiin ja kertoo McCartneyn kotiin murtautuneesta fanista. ”Golden Slumbers” on piano- ja jousisoitinballadi, jonka sanat perustuvat Thomas Dekkerin runoon vuodelta 1603. Kappaletta seuraa välittömästi ”Carry That Weight”, jonka yhteislaulussa kuuluu etenkin Starrin ääni. Sikermän päättää ”The End”, jossa tehdään eräänlainen musiikillinen matka yhtyeen ensimmäisestä albumista viimeiseen. Kappaleen lopussa voidaan kuulla Lennonin, McCartneyn ja Harrisonin yhteinen huokaus.
Sikermän viimeistä kappaletta seuraa 14 sekunnin hiljaisuus, jonka jälkeen kuullaan vielä McCartneyn hupailu ”Her Majesty”. Se oli siirretty albumin loppuun, koska se ei McCartneyn mukaan sopinutkaan sikermän keskelle.
Kokoonpano > The Beatles

John Lennon – soolo- ja rytmikitara, akustinen kitara, laulu, taustalaulu, piano, Hammond-urut, Moog-syntetisaattori, ääniefektit, tamburiini, marakassit
Paul McCartney – bassokitara, soolo- ja rytmikitara, laulu, taustalaulu, piano, Hammond-urut, Moog-syntetisaattori, lyömäsoittimet, ääniefektit
George Harrison – soolo- ja rytmikitara, bassokitara, laulu, taustalaulu, Hammond-urut, Moog-syntetisaattori, lyömäsoittimet, ääniefektit
Ringo Starr – rummut, lyömäsoittimet, patarummut, laulu, taustalaulu
Kokoonpano > Sessio- ja studiomuusikot/muut

George Martin – piano, sähköcembalo, harmoni, lyömäsoittimet
Billy Preston – kosketinsoittimet
Singlet

"Something" (UK #4, USA #1, Suomi #17) / "Come Together" (UK #4, USA #1, Suomi #17)
Vastaanotto

Time-lehti arvostelussaan 3. lokakuuta 1969 kutsui albumia iloiseksi, melodiseksi, kekseliääksi ja yhtenäiseksi kokoelmaksi musiikillisia herkkuja, joissa yhdistyvät monenlaiset tyylit ja taitava soittaminen. Myös Rolling Stonen John Mendelsohn kiitteli albumin yhtenäisyyttä ja laatua.
The New York Timesin Nik Cohnin mukaan keskinkertaisessa albumissa hyvää oli vain 15-minuuttinen sikermä, ja joitain sanoituksia oli tuskaista kuunnella.
AllMusicin musiikkikriitikko Stephen Thomas Erlewinen mukaan Abbey Road on enemmän kuin osiensa summa – siinä on useita yhteennivoutuvia hienoja kohtia ja mieleenpainuvia lauluja, ja sen rehevä tuotanto antaa sille huomattavaa voimaa.
Helsingin Sanomat arvosteli levyn 1. marraskuuta 1969 melko positiivisesti, mutta levyn katsottiin olevan jossain määrin viihteellinen. 50 vuotta myöhemmin, kun levystä oli julkaistu uudet miksaukset, joiden joukossa oli myös Blu-ray -levyllä oleva 5.1 -miksaus, Helsingin Sanomat kutsui albumia “yhtyeen hui­keaksi joutsenlauluksi” ja totesi, että albumi on nostettu monissa äänestyksissä maailman parhaiden pop-albumien kapeimpaan kärkeen.
Listasijoitukset

Yhdysvallat 1. (1969)
Yhdistynyt kuningaskunta 1. (lokakuu 1969)
Saksan liittotasavalta 1. (marraskuu 1969)
Suomi 1. (1969)
Norja 1. (21 viikkoa, 1969)
Kými

| Kými Κύμη |
| --- | --- |
 Kýmin kaupunki.
 Kunnallisyksikön sijainti
 Kými
 Koordinaatit: 38°38′08″N, 24°06′11″E 
Valtio:  Kreikka
Hajautetun hallinnon alue:  Thessalia jaKeski-Kreikka
Alue:  Keski-Kreikka
Alueyksikkö:  Euboia
Kunta:  Kými-Alivéri
Hallinto:  
 – Asutustyyppi:  kunnallisyksikkö, entinen kunta, kaupunki
 – Kallikrates-koodi:  290605
Väkiluku (2011):  7 112
 – Kaupunki­yhdys­kunta:  2 870
 – Kaupunki:  2 383
Aikavyöhyke:  UTC+2
 – Kesäaika:  UTC+3
Rekisterikilpi:  ΧΑ
Infobox OKVirheellinen NIMI-arvo: 
Kými (kreik. Κύμη; myös Kími) on Kreikan kaupunki sekä samanniminen Kými-Alivérin kunnan kunnallisyksikkö (Δημοτική Ενότητα Κύμης, Dimotikí Enótita Kýmis) ja entinen itsenäinen kunta. Se sijaitsee Euboian saarella, Euboian alueyksikössä Keski-Kreikan alueella. Koko kunnallisyksikön väkiluku on 7 112 ja varsinaisen Kýmin kaupungin väkiluku 2 383 (vuonna 2011).
Kýmin kansanperinnemuseo.
Kými sijaitsee Euboian keskiosissa noin kaksi kilometriä saaren itärannasta. Sen ranta-asutus Paralía Kýmis sijaitsee Egeanmeren rannalla. Kaupunki on perinyt tai ottanut nimensä antiikin ajan Kymen kaupungista, joka sijaitsi sen lähellä. Kými oli itsenäinen kunta vuoden 2010 loppuun saakka. Vuoden 2011 alussa se yhdistettiin Kallikrates-suunnitelmana tunnetun aluehallintouudistuksen myötä Kými-Alivérin kunnaksi yhdessä Avlónaksen, Dýstoksen, Konístreen ja Taminaíoin kanssa, jolloin se muuttui uuden kunnan kunnallisyksiköksi.
Kými on Karystían ja Skýroksen hiippakunnan piispanistuin ja siellä sijaitsee hiippakunnan katedraali.
Kunnallisyksikön osat

Kýmin kunnallisyksikkö muodostuu seuraavista kylä- ja kaupunkiyhdyskunnista ja asutuksista:
| Kylä- tai kaupunki­yhdys­kunta | Kylä, kaupunki tai muu asutus | Väkiluku (2011) |
| --- | --- | --- |
| Androniánoi | Androniánoi | 390 |
| Androniánoi | Déndra | 56 |
| Áno Potamiá | Áno Potamiá | 114 |
| Enoría | Enoría | 237 |
| Kalimeriánoi | Grammatikiánoi | 33 |
| Kalimeriánoi | Kalimeriánoi | 303 |
| Kalimeriánoi | Mentoúlis | 25 |
| Kými | Agía Marína | 4 |
| Kými | Chilí | 87 |
| Kými | Kými | 2 383 |
| Kými | Misókampos | 108 |
| Kými | Moní Sotíros (luostari) | 21 |
| Kými | Paralía Kýmis | 231 |
| Kými | Petisoúnas | 0 |
| Kými | Prasoúda (saari) | 0 |
| Kými | Scholí Emporoploiárchon Kýmis | 36 |
| Maletiánoi | Kazárma | 8 |
| Maletiánoi | Maletiánoi | 161 |
| Metóchi Dirfýon | Ágioi Apóstoloi | 122 |
| Metóchi Dirfýon | Koútourla | 38 |
| Metóchi Dirfýon | Metóchi | 226 |
| Metóchi Dirfýon | Paralía Metochíou | 17 |
| Oxýlithos | Kámpos | 26 |
| Oxýlithos | Klimatári | 22 |
| Oxýlithos | Mesonísi | 14 |
| Oxýlithos | Moní Mántzari (luostari) | 2 |
| Oxýlithos | Oxýlithos | 978 |
| Oxýlithos | Paralía | 107 |
| Platána | Platána | 384 |
| Pýrgos | Kallianoí | 5 |
| Pýrgos | Pýrgos | 195 |
| Taxiárches | Taxiárches | 275 |
| Vítala | Charokópos | 0 |
| Vítala | Kámpos | 17 |
| Vítala | Vítala | 487 |
Yhteensä: 7 112
Aiheesta muualla

Kuvia tai muita tiedostoja aiheesta Kými Wikimedia Commonsissa
Alkaliteetti

Alkaliteetti (AT) (myös Alkaliniteetti) eli veden puskurikyky  tai hapon sitomiskyky tarkoittaa vesiliuoksen emästen kykyä neutraloida siihen lisätyt hapot. Alkaliteetti ilmaistaan yksikkönä mmol/l (millimoolia/litra). Asiditeetti ilmaisee liuoksen happojen kykyä neutraloida siihen liuenneet emäkset.
Mittaaminen

Liuoksen puskurointikyky happamoitumista vastaan voidaan mitata titraamalla liuosta vahvalla yksiarvoisella hapolla. Siihen valitaan aina suolahappo, joka on helposti saatavilla. Liuoksen sisältämät emäkset määrittävät sen happamuustason rajat, joiden välissä puskurointia on olemassa. Tuntemattomalle erilaisia emäksiä sisältävälle liuokselle nuo rajat voidaan määrittää titrausmenetelmällä. Liuoksen happamuustaso mitataan pH-mittarilla eli potentiometrillä. Näyte titrataan suolahapolla samalla seuraten pH-arvoja. Liuosta tulee sekoittaa jatkuvasti, sillä ekvivalenssipisteessä kaksikin pisaraa ylittää se arvon helposti ja liuos muuttuu nopeasti happamaksi. Kun puskurointikyvyn alarajan pH-arvo ylittyy, määritetään suolahapon menekki ja sovitetaan se litran suuruiseen liuosmäärään. Tulos ilmoitetaan yksikössä mmol/l.
Sovelluksia > Kemialliset puskuriliuokset

Kemialliset puskuriliuokset muodostetaan sellaisista vesiliukoisista joko heikon hapon ja sen suolan tai heikon emäksen ja sen suolan seoksesta. Heikot hapot ja emäkset liukenevat ioneina liuokseen ja reaktion tasapaino pyrkii ylläpitämään saman happamuustason vaikka siihen lisättäisiin happoa tai emästä.
Sovelluksia > Lääketiede

Ihmisen kehon nesteet kuten esimerkiksi veri tulee säilyttää tietyn happamuustason eli sen pH tulee olla 7,4. Veri onkin eräänlainen puskuriliuos, jossa sen kemialliset muutokset eivät aiheuta useinkaan happamuustasoon muutoksia. Veren alkaliteettia seurataankin tarvittaessa verikokein muutoksien havaitsemiseksi. Liian suuri happamuustaso (yli pH 7,45) aiheuttaa alkaloosin ja liian pieni taso (alle pH 7,35) asidoosin.
Sovelluksia > Biokemialliset prosessit

Yhteiskunnalliset toiminnot huolehtivat jätevesistä, jätteistä ja talousveden saannista. Toimintojen hallinnassa tulee ymmärtää biologisten prosessien kemialliset reunaehdot tuottaa talousvettä raakavedestä ja puhdistaa jätevettä päästökriteerit täyttäväksi. Myös maatalouden ja elintarviketeollisuuden tuotantomenetelmät vaativat nykyaikana korkeatasoista prosessointia, missä hävikit jäävät pieniksi ja laatu pysyy aiempaa korkeammalla. Tuotteiden pitkät myynti- ja käyttöajan ovat seurausta tuotekehityksestä, missä esimerkiksi happamuudensäätöaineet tasaavat ympäristön rasitusvaikutuksia tuotteen säilytyksessä, kuljetuksessa ja nauttimisessa.
Sovelluksia > Luonnonsuojelu

Luonnonvesien happamoituminen on noussut varteenotettavaksi ympäristöongelmaksi. Vesistöjen tilaa seurataan mittauksin, joilla seurataan esimerkiksi sen ravintotilannetta, happamuutta, ja biodiversiteettiä. Vesistöjen happamuutta seurataan tiiviisti, mutta sen antama informaatio tulee liian myöhään. Tärkeämpää on seurata vesistön alkaliteettia, koska se ilmaisee liukumista kohti happamoitumista aikaisemmin.
Meriveden alkaliniteetti.
Karjalan ryhmä 'Nord'

| Karjalan ryhmä Karjalan ryhmä Nord |
| --- | --- |
 Pataljoonan tunnus
 Pataljoonan lippu
Toiminnassa:  Tammikuu 2023–
Valtio:   Ukraina
Rooli:  vapaaehtoisjoukot
Osa joukkoa:  Venäjän vapaaehtoisjoukot
Lempinimi:  Ukki Väinämöinen
Sodat ja taistelut:  Venäjän hyökkäys Ukrainaan 2022–
Karjalan ryhmä Nord on Ukrainan asevoimien muodostelma, joka toimii Venäjän vapaaehtoisjoukon osana. Nord on vapaaehtoistaistelujoukko. Osasto on tarkoitettu kaikille Venäjän federaation suomalais-ugrilaisille ja pohjoismaisille kansoille. Ryhmän päätavoite on Karjalan tasavallan itsenäistyminen Venäjästä.
Historia ja ideologia

Nord perustettiin tammikuussa 2023. Sen taustalla toimivat Karjalan kansallisliikkeen aktivistit, jotka tavoittelevat Karjalan tasavallan itsenäistymistä. Nämä aktivistit muodostavat myös suurimman osan taisteluryhmän sotilaista. Aluksi taistelujoukko oli nimetty Vaseli Levosen mukaan. Ryhmä nimittää taistelijoitaan jääkäreiksi. Karjalan ryhmän miehet ovat suunnitelleet toimivansa Venäjällä myös tulevaisuudessa, sodan jälkeen. Sosiaalisessa mediassa he ovat maininneet, että nyt Ukrainassa taistelevat henkilöt tulevat muodostamaan uuden Karjalan armeijan, jonka he suunnittelevat vapauttavan Karjalan.
Ryhmän muodostaminen kesti oman aikansa. Ensimmäinen ryhmään kytkeytyvä taistelija tuli Ukrainaan jo sodan alussa, vuonna 2014.
Venäjän suurhyökkäyksen jälkeen vuonna 2022 ryhmän toiminta otti virallisemman muodon myös sotilaallisessa mielessä, kun karjalaisia ja muita Venäjän vähemmistökansojen edustajia liittyi vapaaehtoisina Ukrainan puolelle. Virallisesti osaston perustamisesta ilmoitettiin vuoden 2023 alussa. Karjalan ryhmä tunnetaan myös nimellä Nord, joka viittaa karjalaisuuden ohella muihinkin sen riveissä sotiviin pohjoisiin vähemmistökansoihin.
Ryhmän miehillä on usein varusteissaan Itä-Karjalan lippu ja sen estetiikasta ammennettu oma tunnus. Lipun suunnitteli Akseli Gallen-Kallela heimosotien aikaan. Osaston symboliikassa ammennetaan perinteisestä karjalaisesta sekä pohjoiseurooppalaisista tunnuksista, heraldiikasta ja värimaailmasta. Sotilaat kantavat myös Inkerin lippua.
Oman propagandansa mukaan karjalaiset ja ukrainalaiset ovat taistelleet rinta rinnan puna-armeijaa vastaan talvisodan aikana Karjalan alueella. Ukrainalaisia komensi tuolloin Juri Horlis-Horski.
Toiminta ja reaktioita

Nord julkaisi 19. tammikuuta 2023 kutsun kaikille halukkaille vapaaehtoisille liittyä taisteluryhmään. Vapaaehtoisten tulee täyttää seuraavat ehdot:
fyysisesti terve
ei ongelmia alkoholin tai huumeiden kanssa
uskoo perinteisiin pohjoismaisiin arvoihin
palava halu vapauttaa Karjala Venäjän miehityksen alaisuudesta
selkeä halu osallistua Vladimir Putinin terroristihallinnon voittamiseen
Taistelujoukkoa on syytetty yhteyksistä Azov-pataljoonaan.
Tunnukset

Ryhmän ensimmäinen virallinen tunnus, sitä käytettiin tammikuusta lokakuuhun 2023.
Ryhmän toinen virallinen tunnus, jota on käytetty lokakuusta 2023 alkaen.
Karjalan ryhmän taistelijoita Azov-pataljoonan lipun kanssa.
Johnny Nguyen

Johnny Nguyen vuonna 2024.
Johnny Nguyen (s. 1974 Bình Dương, Vietnamlähde?) on vietnamilaissyntyinen, yhdysvaltalainen näyttelijä ja stuntmies. Hänet tunnetaan muun muassa televisiosarjoista Martial Law, Alias ja Shield - lain varjolla sekä elokuvista Olimme sotilaita (2002) ja The Rebel (2006). Nguyen on tehnyt stuntteja mm. elokuviin Spider-Man – Hämähäkkimies (2002), Spider-Man 2 – Hämähäkkimies 2 (2004), Collateral – väärä aika, väärä paikka (2004), Starship Troopers 2 (2004), Merijalkaväen mies (2005) ja Serenity (2005).
Ehdokkuudet

Taurus Award (2003)
Julayi (2011) Johnny
Iddarammayilatho (2013) East Ching Jiang
Aiheesta muualla

Johnny Nguyen Internet Movie Databasessa. (englanniksi)
Anna Itävaltalainen (Espanja)

Espanjan kuningatarpuoliso Anna Itävaltalainen, Alonso Sánchez Coello n. 1571
Anna Itävaltalainen (2. marraskuuta 1549 Cigales, Kastilian kruunu – 26. lokakuuta 1580 Badajoz, Kastilian kruunu) oli Habsburgien hallitsijasukuun kuulunut prinsessa, Itävallan arkkiherttuatar, josta tuli enonsa Filip II:n neljäntenä puolisona Espanjan kuningatar vuosina 1570–1580.
Suku

Annan isä oli hänen aviomiehensä Filip II:n serkku keisari Maksimilian II, ja äiti Filipin sisar, Kaarle V:n tytär Maria (1528–1603). Lisäksi Maksimilian oli vaimonsa Marian serkku. Vanhimmalla tyttärellä Annalla oli kuusi sisarusta, joista kahdesta vanhimmasta veljestä Rudolf II:sta ja Matiaksesta tuli isänsä seuraajia Pyhän saksalais-roomalaisen keisarikunnan keisareina. Hän syntyi Espanjassa isoisänsä Kaarle V:n hovissa mutta vietti lapsuutensa nelivuotiaasta lähtien Itävallassa.
Avioliitto

Alun perin Annan oli suunniteltu menevän naimisiin Filipin pojan Don Carlosin kanssa, mutta kun tämä kuoli nuorena, Filip nai vuonna 1570 poikansa morsiamen. Pariskunnalle syntyi ensin kolme poikaa ja tytär, jotka kuolivat kaikki lapsina. Vasta vuonna 1578 syntynyt Filip-poika varttui aikuiseksi ja peri isänsä kruunun nimellä Filip III.
Espanjaan saapuessaan Anna sai uuden talouden, joka muodostettiin kokeneen ja vaikutusvaltaisen hovirouva Margarita de Cardonan johdolla, joka oli aiemmin ollut hänen äitinsä hovinainen ja jonka hän oli tuntenut lapsuudesta lähtien Itävallassa.
Kuningatar Annaa kuvailtiin eläväksi ja iloiseksi, ja hän onnistui lievittämään jonkin verran espanjalaisen hovin jäykkää ilmapiiriä. Anna työskenteli enimmäkseen käsitöiden parissa.
Annan ja Filipin avioliittoa kuvataan onnelliseksi. Sen lisäksi, että Anna oli isänsä suosikkilapsi, Anna oli kuulemma myös Filipin rakkain vaimo. Diplomaattien mukaan kuningas oli rakastunut nuoreen morsiameensa. Ei ole tiedossa, että Filipillä olisi rakastajattaria avioliiton aikana. Anna oli persoonaltaan hyvin samanlainen kuin hänen omansa, ja hän oli omistautunut tälle. Filip oli tunnollinen hallitsija ja piti suhdettaan Annaan kahdesti viikossa muistiinpanojen muodossa sekä vieraili vaimonsa makuuhuoneessa jopa kolme kertaa päivässä.
Anna Itävaltalainen kuoli 30-vuotiaana influessaan. Hänet on haudattu El Escorialiin.
Lapset

Ferdinand, Asturian ruhtinas (4. joulukuuta 1571 – 18. lokakuuta 1578), kuoli kuusivuotiaana
Carlos Lorenzo (12. elokuuta 1573 – 30. kesäkuuta 1575), kuoli kaksivuotiaana
Diego, Asturian ruhtinas (15. elokuuta 1575 – 21. marraskuuta 1582), kuoli 7-vuotiaana
Filip III (3. huhtikuuta 1578 – 31. maaliskuuta 1621) seurasi isänsä kuninkaana, ainoana aikuiseksi eläneenä lapsena
Maria (14. helmikuuta 1580 – 5. elokuuta 1583), kuoli kolmivuotiaana
Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.
Espanjan kuningatar, Itävallan arkkiherttuatar  Anna Itävaltalainen, Antonis Mor 1570
Käännös suomeksi